Diari Oficial de la Generalitat Valenciana


Sumari del DOGV 2573, del 25-08-1995 (1995/835899)

RESOLUCIÓ de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni Marc entre la Generalitat Valenciana i la Societat Herpetològica Valenciana per a la col.laboració en el manteniment i la recuperació de rèptils i amfibis que són acollits pel Centre de Protecció i Estudi del Medi Natural.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2573

Data del DOGV
:   25-08-1995

Secció del DOGV
:   ALTRES DISPOSICIONS

Número del document
:   1995/835899


Data del document
:   04-05-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 4 de maig de 1995, de la Secretaria General de la Conselleria d'Administració Pública, per la qual es disposa la publicació del Conveni Marc entre la Generalitat Valenciana i la Societat Herpetològica Valenciana per a la col.laboració en el manteniment i la recuperació de rèptils i amfibis que són acollits pel Centre de Protecció i Estudi del Medi Natural.   
Subscrit, després de la tramitació prèvia reglamentària, entre la Generalitat Valenciana i la Societat Herpetològica Valenciana, el dia 30 de març de 1995, un Conveni Marc per a la col·laboració en el manteniment i la recuperació de rèptils i amfibis que són acollits pel Centre de Protecció i Estudi del Medi Natural, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0194/95, i que figura com a annex d'aquesta resolució.  
València, 4 de maig de 1995.- El secretari general de la Conselleria d'Administració Pública.  
Conveni Marc entre la Generalitat Valenciana i la Societat Herpetològica Valenciana per a la col·laboració en el manteniment i la recuperació de rèptils i amfibis que són acollits pel Centre de Protecció i Estudi del Medi Natural  
València, 30 de març de 1995  
REUNITS:  
D'una banda, el Sr. Emèrit Bono i Martínez, conseller de Medi Ambient de la Generalitat Valenciana, en representació d'aquesta.  
I de l'altra, el Sr. Francisco Sanchis Gabaldón, president de la Societat Herpetològica Valenciana, especialment facultat per acord de la Junta Directiva d'aquesta societat celebrada el 7 de febrer de 1995.  
EXPOSEN:  
Que la Generalitat Valenciana, mitjançant el Centre de Protecció i Estudi del Medi Natural dependent de la Conselleria de Medi Ambient, rep anualment un nombre important d'exemplars d'amfibis i rèptils pertanyents a espècies protegides de la fauna valenciana o exòtics provinents de decomisos efectuats per les entitats competents que necessiten atenció específica, atesa la gran varietat d'espècies existents dins d'aquests grups d'animals.  
Que la Societat Herpetològica Valenciana disposa de nombrosos especialistes en amfibis i rèptils, tant autòctons com exòtics, i que entre els seus fins hi ha el de desenvolupar treballs relacionats amb la protecció i la conservació d'aquestes espècies.  
Per tot això, compareixen i, amb la representació que exerceixen formalitzen aquest conveni d'acord amb les següents  
Clàusules  
Primera  
És finalitat d'aquest conveni establir una via permanent de col·laboració entre la Conselleria de Medi Ambient i la Societat Herpetològica Valenciana per al desenvolupament de les activitats relacionades amb la protecció i la conservació d'amfibis i rèptils.  
Segona  
La finalitat prevista en la clàusula primera es plasmarà segons les actuacions següents:  
a) La Conselleria de Medi Ambient, mitjançant el Centre de Protecció i Estudi del Medi Natural, podrà disposar de la Societat Herpetològica Valenciana per a la identificació dels exemplars acollits pertanyents a espècies exòtiques.  
b) La Conselleria, en els casos que considere oportú, podrà cedir temporalment i en depòsit a la Societat Herpetològica Valenciana exemplars de fauna exòtica perquè es recuperen.  
c) La Societat Herpetològica Valenciana podrà proposar campanyes de difusió i educació ambiental a la Conselleria de Medi Ambient quan afecten espècies exòtiques o autòctones.  
d) La Societat Herpetològica Valenciana podrà plantejar o col·laborar amb la Conselleria de Medi Ambient en programes específics de protecció o conservació d'espècies autòctones de la nostra fauna que es troben amenaçades o en perill d'extinció a la Comunitat Valenciana.  
Tercera  
La durada d'aquest conveni serà indefinida, sense inconvenient perquè en un futur puguen establir-se modificacions puntuals, mitjançant una addenda; si bé qualsevol de les parts podrà denunciar-lo abans del tercer trimestre de cada any natural.  
Quarta  
Aquest conveni, com a instrument marc, no genera cap compromís econòmic per a cap de les dues parts signants.  
Cinquena  
Les activitats previstes en aquest conveni seran executades:  
a) Pel Centre de Protecció i Estudi del Medi Natural dependent del Servei de Protecció d'Espècies de la Direcció General de Conservació del Medi Natural.  
b) En representació de la Societat Herpetològica Valenciana, per una comissió específica creada per al seguiment d'aquest conveni.  
Sisena  
El seguiment de les activitats ací previstes es farà per una comissió formada per:  
1. En nom de la Conselleria de Medi Ambient, pel tècnic encarregat del Centre de Protecció i Estudi del Medi Natural dependent del Servei de Protecció d'Espècies.  
2. En nom de la Societat Herpetològica Valenciana, per un representant de la junta directiva d'aquesta associació.  
Setena  
Aquest conveni no eximeix les parts signants de la necessitat del tràmit administratiu previst en la Llei 4/1989, de Conservació dels Espais Naturals i de la Flora i Fauna Silvestres (BOE de 28 de març de 1989) per a autoritzacions puntuals de tinença de rèptils o amfibis quan les espècies pertanyen al Catàleg d'Espècies Amenaçades aprovat a nivell nacional o autonòmic. A l'efecte d'aquestes emissions d'autoritzacions, el text d'aquests conveni s'entendrà com a sol·licitud per a l'inici dels corresponents expedients administratius, i la Direcció General de Conservació del Medi Natural, per via del Centre de Protecció i Estudi del Medi Natural, els farà d'ofici.  
Vuitena  
La Conselleria de Medi Ambient considerarà la Societat Herpetològica Valenciana col·laboradora en l'assessorament tècnic i científic en tot allò referent a la classificació d'exemplars, alimentació i aclimatació.  
Novena  
Aquest conveni té naturalesa administrativa i, pel fet d'estar-hi exclosa l'aplicació directa de la legislació general de contractació administrativa, es regirà per les seues pròpies normes i, en allò que no s'hi preveja, supletòriament, pels principis d'aquesta legislació i els generals de l'ordenament jurídic administratiu.  
Deu  
La Conselleria de Medi Ambient es reserva les facultats que li corresponen pel que fa al compliment, la interpretació i l'execució d'aquest conveni.  
En cas d'incompliment del que estableix aquest conveni, la Conselleria de Medi Ambient, després de donar audiència prèvia a la Societat Herpetològica Valenciana, podrà rescindir-lo.  
I perquè així conste, les parts signen aquest document, en triple exemplar, en prova de conformitat i a un sol efecte, al lloc i en la data que l'encapçalen.  
El conseller de Medio Ambiente,  
EMèRIT BONO I MARTíNEZ  
El president de la Societat Herpetològica Valenciana,  
FRANCISCO SANCHIS GABALDóN